VENDIM
Nr. 101, datë 16.4.2021

[bookmark: _Hlk63685452]MBI SHQYRTIMIN E KËRKESËS SË FTL SHA, PËR SHTYRJEN E HYRJES NË FUQI TË VENDIMIT NR. 202, DATË 2.12.2020, PËR MIRATIMIN E “RREGULLORES PËR PROCEDURAT E SHITJES SË TEPRICAVE TË ENERGJISË ELEKTRIKE NË TREGUN E PARREGULLUAR, PËR SHOQËRINË PUBLIKE TË FURNIZIMIT”


[bookmark: _Hlk68854267]Në mbështetje të neneve 16 dhe 19, të ligjit nr. 43/2015, “Për sektorin e energjisë elektrike”, të ndryshuar; të neneve 53 dhe 92, pikat 1 dhe 2, si dhe nenit 104, pika 3, të ligjit nr. 44/2015, “Kodi i Procedurave Administrative i Republikës së Shqipërisë”; të nenit 11, pikat 2 dhe 3, të vendimit të Këshillit të Ministrave (VKM) nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 16.4.2021, mbasi shqyrtoi relacionin nr. 47/2 prot., datë 12.4.2021, të Drejtorive Teknike,
konstatoi se:
- Bordi i ERE-s, me vendimin nr. 37, datë 11.2.2021, vendosi:
“- Shtyrjen e datës së hyrjes në fuqi të ‘Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit’, miratuar me vendimin e Bordit të ERE-s nr. 202, datë 2.12.2020, deri në 31 mars 2021.
- Për periudhën tranzitore, të përcaktuar në pikën 1, të këtij vendimi, FTL sh.a., për qëllim të procedurës së shitjes së tepricave të energjisë elektrike, të përdorë ‘Rregullat e përgjithshme të organizimit të aktivitetit tregtar nga Korporata Elektroenergjitike Shqiptare sh.a.’, të miratuar me vendimin nr. 5233/1, datë 12.6.2019, të Asamblesë së Përgjithshme të Aksionarit.”.
[bookmark: _GoBack]- FTL sh.a., me shkresën nr. 320/4 prot., datë 30.3.2021, protokolluar në ERE me nr. 104/4 prot., datë 31.3.2021, kërkoi shtyrjen e datës së hyrjes në fuqi të “Rregullores për procedurat e shitjes së tepricave të energjisë elektrike në tregun e parregulluar për shoqërinë publike të furnizimit”, duke arsyetuar se “Kontrata e shërbimit, mbi ndryshimet/zhvillimet në platformën IT online të shitjes së energjisë elektrike, me afat zbatimi 65 ditë nga data e lidhjes së kontratës (lidhur më 11 janar 2021), për arsye teknike, të pavarura nga Autoriteti Kontraktor, ofruesi i shërbimit të saj është në vonesë për realizimin e objektit të kësaj kontrate. Në këto kushte, FTL sh.a. është në pamundësi të zbatimit të vendimit të Bordit të Entit Rregullator të Energjisë nr. 202, datë 2.12.2020”.
- Në vijim, FTL sh.a., nëpërmjet e-mail-it të datës 7 prill 2021, dërguar në ERE në adresën zyrtare erealb@ere.gov.al, kërkoi shtyrjen me një afat 4 muaj, të datës së hyrjes në fuqi të rregullores, sipërcituar.
- ERE vlerëson se, për sa kohë afati i përcaktuar për realizimin e kontratës për implementimin e ndryshimeve/zhvillimeve të platformës IT, të shitjes së energjisë elektrike, sikurse bërë me dije nga FTL sh.a., ka qenë rreth dy muaj (65 ditë), kërkesa e kësaj shoqërie për një shtyrje të afatit me katër muaj është e pa justifikuar, pasi në çdo rast gjykohet se zgjatja e afateve kontraktuale për të përmbyllur punimet e nevojshme nga kontraktori, për implementimin e ndryshimeve/zhvillimeve të platformës IT, nuk duhet të kalojë afatin 65-ditor të përcaktuar në kontratë, për realizimin e këtyre punimeve.
- Në këto kushte, vlerësohet që kërkesa e bërë nga FTL sh.a., për shtyrjen e afatit të hyrjes në fuqi të vendimit të Bordit të ERE-s nr. 202, datë 2.12.2020, për miratimin e “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”, të pranohet pjesërisht deri më 31 maj 2021. Ky afat, duke iu referuar dhe afatit fillestar të përcaktuar në kontratën për realizimin e ndryshimeve/zhvillimeve të platformës IT të shitjes së energjisë elektrike, gjykohet i mjaftueshëm për të realizuar ndryshimet e nevojshme në platformë, me qëllim përdorimin e saj edhe në procedurat e shitjes së tepricave të energjisë elektrike në tregun e parregulluar.
Për gjithë sa më sipër cituar, Bordi i ERE-s

VENDOSI:

1. Pranimin e pjesshëm të kërkesës së FTL sh.a., për shtyrjen e datës së hyrjes në fuqi të “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”, të miratuar me vendimin e Bordit të ERE-s nr. 202, datë 2.12.2020.
2. “Rregullorja për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”, të miratuar me vendimin e Bordit të ERE-s nr. 202, datë 2.12.2020, hyn në fuqi më datë 31 maj 2021.
3. Për periudhën tranzitore, të përcaktuar në pikën 2 të këtij vendimi, FTL sh.a. për qëllim të procedurës së shitjes së tepricave të energjisë elektrike, të përdorë “Rregullat e përgjithshme të organizimit të aktivitetit tregtar nga Korporata Elektroenergjitike Shqiptare sh.a.”, të miratuar me vendimin nr. 5233/1, datë 12.6.2019, të Asamblesë së Përgjithshme të Aksionarit.
4. Drejtoria Juridike dhe Zgjidhjes së Mosmarrëveshjeve të njoftojë shoqërinë FTL sh.a. dhe palët e interesit të përfshira në dhënien e opinioneve për draftin e “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”, “Shoqata Shqiptare e Furnizuesve të Energjisë Elektrike (AAES)”, për vendimin e Bordit të ERE-s.
Ky vendim hyn në fuqi pas publikimit në Fletoren Zyrtare.
Ky vendim botohet në Fletoren Zyrtare.

